John Dyrby Paulsen (S), 2007-05-25:
Det er egentlig ikke så tit, at vi fra oppositionen har lejlighed til at rose nogen fra regeringen eller regeringens støtteparti, men når den så dukker op, vil jeg benytte den.
Jeg synes egentlig, at når hr. Søren Espersen fra Dansk Folkeparti har erkendt, at det var en fejl at gå ind i Irak, og når senest også forsvarsministeren i dag har erkendt, at det var en fejl at gå ind i Irak, fortjener det en vis respekt, at de kan se de fejl, de har gjort.
Og det er rigtigt, at der er begået mange fejl.
Vi kan se på Irak i dag og se, at det ikke bliver bedre: Miljøet er en katastrofe, bureaukratiet er en katastrofe, infrastrukturen er en katastrofe, og økonomien ligger i ruiner.
Men det, der måske er vigtigst af alt, er, at den krig har kostet rigtig, rigtig mange menneskeliv.
The Lancet-undersøgelsen er blevet nævnt.
Den siger, at det er 655.000, der er døde.
Vi har i beslutningsforslaget fra oppositionen sat et beskedent beløb af til at lave en sådan undersøgelse.
Jeg synes ærlig talt, at udenrigsministeren er en anelse arrogant, når udenrigsministeren siger: Jamen det kan man ikke nå frem til en endelig sandhed om og i hvert fald ikke en sandhed, jeg tror på, så derfor er der ingen grund til at lave undersøgelsen.
Samtidig ved udenrigsministeren jo godt, at der er adskillige videnskabsmænd, der har kommenteret The Lancet-undersøgelsen som nok det nærmeste, vi når sandheden.
Jeg vil godt understrege, at jeg ikke siger, at det er det nærmeste, vi når sandheden.
Det negligerer udenrigsministeren fuldstændig og siger: Det kan vi ikke bruge til noget som helst, for jeg tror ikke på det.
Jeg synes ærlig talt, at det er en anelse arrogant.
Jeg er klar over, at det er svært, men det må være lige så svært for Venstre og regeringspartierne at lade være med at få lavet undersøgelsen, for så får vi jo den evindelige og fortsatte diskussion om, hvad tabstallene er.
Vi stopper ikke med at komme med det, for vi synes, det er interessant, og vi synes, det er vigtigt, og det er også en vigtig viden at have fremover.
Jeg har under både udenrigsministerens og fru Gitte Lillelund Bechs tale forsøgt at finde ud, hvad Venstre egentlig mener.
Hvor ligger Venstre henne med hensyn til vurderingen af de her undersøgelser af tabstallene?
Det, jeg har fået at vide, er: Der er mange undersøgelser, de siger noget forskelligt, og det ved vi ikke noget om.
Udenrigsministeren sagde, at det havde han sådan set ikke nogen mening om, mens fru Gitte Lillelund Bech, der trods alt var mere præcis, nævnte, at det er nogle af de andre undersøgelser, der er mere interessante, da de gav nogle lavere tal.
Og jeg kan se, at fru Gitte Lillelund Bech over for Ritzau har peget på en undersøgelse fra 2004, der giver et væsentlig lavere tal.
Det er den såkaldte IBC-undersøgelse.
Vi må alt i alt konstatere, at det er en underlig argumentation fra regeringens side for ikke at ville lave den her undersøgelse.
Vi har det modsat.
Vi vil meget gerne have, at The Lancet-undersøgelsen bliver afkræftet, for det er umanerlig høje tabstal.
Jeg er lige ved at sige, at det ville være en glæde, hvis den kan blive afkræftet, men jeg er bange for, at den ikke bliver det.
Det har bestemt en interesse for os i oppositionen, og jeg tror for et stort, stort flertal i vælgerbefolkningen, at få undersøgt, hvad omkostningerne i form af menneskeliv har været, ved at vi har deltage i den her mærkværdige krig i Irak.
Så jeg skal opfordre til, at også regeringen og dens støtteparti stemmer for det her beslutningsforslag.